**Išrašas**

**LIETUVOS RESPUBLIKOS SEIMO**

# AUDITO KOMITETAS

## POSĖDŽIO PROTOKOLAS

2020-05-20 Nr. 141-P-12

Vilnius

4. SVARSTYTA. Lietuvos stabilumo 2020 metų programa ir Valstybės kontrolės vertinimo ataskaita dėl jos.

NUTARTA:

susipažinus su Lietuvos Respublikos finansų ministerijos parengta Lietuvos stabilumo 2020 metų programa, Valstybės kontrolės 2020 m. gegužės 15 d. ataskaitoje Nr. BPE-3 pateiktais šios programos vertinimo rezultatais bei Lietuvos banko 2020 m. gegužės 19 m. rašte Nr. S 2020/(22.7.E-2201)-12-3284 „Dėl ekonomikos skatinimo priemonių taikymo ir jų poveikio valstybės finansams“ išdėstytomis įžvalgomis;

atsižvelgiant į šiandieninę situaciją, kurią sąlygojo 2020 m. prasidėjusi COVID-19 pandemija, pakeitusi ekonomines aplinkybes ir pareikalavusi skubių sprendimų siekiant sumažinti neigiamas pasekmes Lietuvos verslui ir gyventojams, o taip pat į ateities neapibrėžtumą dėl šios pandemijos trukmės ir apimties;

akcentuojant tai, jog trūksta visapusiško galimo ekonomikai skatinti skirtų ir numatomų skirti itin didelės apimties skolinimusi grįstų fiskalinių priemonių poveikio įvertinimo viešiesiems finansams (trumpuoju ir ilguoju laikotarpiu), o taip pat tai, jog šios priemonės nėra numatytos patvirtintame 2020 m. valstybės biudžete;

pasiūlyti:

1) Vyriausybei, kaip valstybės biudžeto planuotojai ir vykdytojai, peržiūrėti patvirtintas 2020 m. pajamas ir išlaidas įvertinant tokių fiskalinių priemonių mastą bei poveikį viešiesiems finansams ir pateikti Seimui svarstyti patikslintą 2020 metų valstybės biudžeto ir savivaldybių biudžetų finansinių rodiklių patvirtinimo įstatymo pakeitimo projektą;

2) Seimo valdybai atkreipti dėmesį į priimtą Audito komiteto sprendimą šiuo klausimu.

Balsavimo rezultatai: už – 5, prieš – 0, susilaikė – 0.

Posėdžio pirmininkė Ingrida Šimonytė

Posėdžio sekretorė Akvilė Raudeliūnienė